“หอการค้า” เผยดัชนีความเชื่อมั่นผู้บริโภค มิ.ย.ฟื้นต่อ หลังคลายล็อกดาวน์
ศูนย์พยากรณ์เศรษฐกิจและธุรกิจ มหาวิทยาลัยหอการค้าไทย เป …
2 ก.ค. 2563

ศูนย์พยากรณ์เศรษฐกิจและธุรกิจ มหาวิทยาลัยหอการค้าไทย เปิดเผยผลสำรวจดัชนีความเชื่อมั่นผู้บริโภคเดือนมิ.ย. 63 อยู่ที่ 49.2 จาก 48.2 ในเดือนพ.ค.63 โดยดัชนีฯ ปรับตัวขึ้นต่อเนื่องเป็นเดือนที่ 2 หลังจากมีการผ่อนคลายมาตรการล็อกดาวน์ ส่วนดัชนีความเชื่อมั่นต่อเศรษฐกิจโดยรวม อยู่ที่ 41.4 จาก 40.2 ในเดือนพ.ค. 63
ขณะที่ดัชนีความเชื่อมั่นเกี่ยวกับโอกาสหางานทำ อยู่ที่ 47.6 จาก 46.6 ส่วนดัชนีความเชื่อมั่นเกี่ยวกับรายได้ในอนาคตเท่ากับ 58.6 จาก 57.7
สำหรับปัจจัยบวก ได้แก่ รัฐบาลมีมาตรการผ่อนปรนระยะที่ 3 และ 4, รัฐบาลมีมาตรการเยียวยาผลกระทบจากสถานการณ์โควิด-19, คณะกรรมการนโยบายการเงิน (กนง.) คงอัตราดอกเบี้ยนโยบายที่ 0.50%
สำหรับปัจจัยลบ ได้แก่ ความวิตกกังวลการแพร่ระบาดสถานการณ์ไวรัสโควิด-19, กนง.ปรับลดอัตราการขยายตัวของเศรษฐกิจไทย (GDP) ปี 63 เป็น -8.1%, รัฐบาลขยายเวลาการใช้พ.ร.ก.การบริหารราชการในสถานการณ์ฉุกเฉิน, ราคาพืชผลการเกษตร ยังทรงตัวในระดับต่ำ, การส่งออกเดือนพ.ค. ติดลบ -22.5%, ความกังวลเกี่ยวกับสงครามการค้า, ราคาน้ำมันขายปลีกในประเทศปรับตัวเพิ่มขึ้น, ค่าเงินบาทแข็งค่าขึ้นเล็กน้อย และผู้บริโภคกังวลปัญหาเศรษฐกิจชะลอตัว